謝吳察院惠建茶
作者：袁燮
朝代：宋

paragraphs: 佳茗世所珍，聲名競馳逐。
建溪拔其萃，餘品皆臣僕。
先春擷靈芽，妙手截玄玉。
形模正而方，氣韵清不俗。
故將比君子，可敬不可辱。
御史萬夫特，剛腸憎軟熟。
味此道之腴，清泠肺肝沃。
精新味多得，烹啜不忍獨。
磊落分貢包，殷勤寄心曲。
斯時屬徂暑，低頭困煩溽。
一甌瀹花乳，精神驚滿腹。
此物雪昏滯，敏妙如破竹。
誰知霜臺傑，功用更神速。
莫辭風采凜，要使班列肅。
一朝奮孤忠，萬代仰高躅。